Psihoterapeutul Bianca Pescaru a spus în exclusivitate pentru Playtech Știri ce a fost, de fapt, în mintea ucigașului Mirel Dragomir. Tânărul se prezenta cu un profil impecabil (student la medicină și la teologie), până când furia și gelozia l-au scos din minți! În vârstă de 23 de ani, a ucis-o cu sânge rece pe Andreea Morega, presupusa iubită, după ce aceasta ar fi refuzat să îi spună codul PIN de la telefon.
Psihoterapeutul Bianca Pescaru ne-a spus ce s-ar fi putut întâmpla în mintea lui Mirel Dragomir în acel moment, dar ne-a dezvăluit și care ar putea fi diagnosticul său din punct de vedere psihiatric.
"Este foarte important să se facă o expertiză psihiatrică. Există mai multe posibile explicații, mai multe posibile diagnostice psihiatrice care ar putea coincide în astfel de cazuri. Doar o expertiză psihiatrică este în măsură să pună diagosticul exact și să evalueze într-un mod concret care dintre aceste posibile diagnostice sunt valabile pentru acest caz.
Poate fi vorba despre psihopatie, care este o trăsătură de personalitate, având drept caracteristici: lipsa empatiei, un comportament fără remușcări, lipsa controlului comportamentului, emoții copleșitare greu de gestionat, impulsivitate, lipsa regretului că a făcut rău altora. El a comis această oribilă crimă, a întins-o pe pat și a plecat, deci lipsa regretului…
Există tulburări de personalitate, tulburări de comportament…", a spus DR. Bianca Pescaru, în exclusivitate pentru Playtech Știri.
După cum știm, Mirel Dragomir era student la Teologie și la Medicină. Nimeni nu s-ar fi gândit că ar putea fi capabil de o crimă.
"Este un lucru adesea întâlnit: oameni care sunt aparent funcționali, normali, fără să aibă un diagnostic psihiatric, fără să aibă internări sau tratament prezintă trăsături psihopate și sociopate. Cu siguranță, acest fel de comportament s-a mai întâmplat până în prezent, dar într-un mod mai diminuat.
Acum, pus în fața situației în care fata se despărțea de el, văzând că are aceste tendințe agresive, în momentul acela ar fi avut un moment în care a pierdut contactul cu realitatea, reacționând la nervi, furie și gelozie extremă. Cu siguranță trebuie o expertiză psihiatrică", ne-a mai spus psihoterapeutul.
DR. Bianca Pescaru este de părere că aceste reacții și comportamente pe care le-a prezentat Mirel, ar putea avea legătură cu copilăria sa:
"Lucrurile sunt foarte complexe. Pot fi elemente din mai multe posibile afecțiuni și diagnostice psihiatrice. În general, apar lucruri care țin de genetică, disfuncționalități în chimia creierului. Este o componentă biologică foarte importantă.
Apoi, este de investigat mediul: ce s-a întâmplat pe parcursul de viață, mai ales în prima parte a copilăriei, apoi la vârsta de tânăr adult".